༄༅། །རྩེ་གདོང་གི་གཡག་རྭ་ལྔའི་རྟེན་བཤད་དགེ། ན་མོ་གུ་རུ་ཙ་ཏུརྨུ་ཁ་ཡེ། དུས་གསུམ་རྒྱལ་བ་ཀུན་གྱི་འཕྲིན་ལས་རྣམས། །གཅིག་བསྡུས་མ་ཧཱ་དེ་ཝའི་རྣམ་སྤྲུལ་ཏུ། །ལེགས་བཞེངས་བསྟན་སྲུང་དབང་པོ་ཀུན་གྱི་མཆོག །རྡོ་རྗེ་ནག་པོ་ཆེན་པོས་དགེ་ལེགས་སྩོལ། །སྟོབས་འཕྲོག་དབང་པོ་འཁོར་བཅས་མངོན་སུམ་ལྟ་བུར་བཞུགས་པའི་རྟེན་འདིའི་ལོ་རྒྱུས་ནི། ལྷ་རིགས་འཁོན་ས་སྐྱ་པ་ཞེས་མཚན་མཆོག་གསུམ་ལྡན་གྱི་གདུང་བརྒྱུད་སྤྱི་ལ་དབང་བསྒྱུར་བ་དང་། བླ་བྲང་གོ་དབྱེ་བ་བཞུགས་པའི་ནང་ཚན་སྔོན་ཚེ་དུས་མཆོད་བླ་བྲང་དང་། ཕྱིས་སུ་རྩེ་གདོང་བླ་བྲང་པར་གྲགས་པའི་གདུང་རིགས་ཁྱད་པར་ཅན་དུ་སྐུ་འཁྲུངས་པ་བདག་ཆེན་མཐུ་སྟོབས་ཀྱི་དབང་ཕྱུག་ཀུན་དགའ་བསམ་འགྲུབ་ཅེས་སྙིགས་དུས་བསྟན་པའི་ཉི་མ་སྔགས་འཆང་ཆོས་ཀྱི་རྒྱལ་པོའི་གཅེན་རིན་པོ་ཆེར་གྱུར་པ་དེ་ཉིད་ནི་སྤྱིར་མདོ་སྔགས་རྒྱ་མཚོའི་མངའ་བདག་ཡི་དམ་ཞི་ཁྲོ་རབ་འབྱམས་ཀྱི་གྲངས་དང་མཚན་མའི་བསྙེན་པ་མཐར་ཕྱིན་པས་མཁས་བཙུན་བཟང་གསུམ་གྱི་གཙུག་རྒྱན་དུ་བཞུགས་ཤིང་ཁྱད་པར་བསྟན་སྲུང་དམ་ཅན་རྒྱ་མཚོ་ལ་མི་ལ་མིས་ལབ་པ་ལྟར་བཀའ་བསྒོས་པའི་ཞི་རྒྱས་དབང་དྲག་གི་འཕྲིན་ལས་གང་བཞེད་ཐོག་མེད་དུ་སྒྲུབ་པ་ཡོངས་ལ་གྲགས་ཤིང་དུས་དེ་ཉིད་ཀྱི་ཚེ་དམ་པ་གང་གི་ཆོས་གཞིས་གྱེ་རེ་ཕྱོགས་སུ་སྲུང་མ་སྤྱིའི་ཡུམ་ཨེ་ཀ་ཛ་ཊིའི་རྣམ་སྤྲུལ་འབྲི་མོ་རྭ་གཅིག་མ་གཅིག་བྱུང་བ་ལ་ཐུགས་རྩིས་ཤིན་ཏུ་ཆེ་བར་མཛད་ཅིང་། འདི་ལ་ཞལ་གྱི་རྣམ་སྤྲུལ་བེའུ་ཞིག་འབྱུང་བར་འགྱུར་རོ་ཞེས་ལུང་བསྟན་པ་བཞིན། ལོ་དུས་ནས་བེའུ་ཁྱད་པར་ཅན་ཞིག་བཙས་པ་ལ་ཕྱིས་ཞལ་གཙོ་འཁོར་ལྔའི་སྐུ་མདོག་དང་མཐུན་པའི་རྭ་ལྔ་འཁྲུངས་པ་དེ་ཉིད་ནར་སོན་པ་ན་བདག་ཆེན་ཉིད་ཀྱི་ཆིབས་པ་མཛད་ཅིང་། གསོལ་ཞིང་ཁང་མན་ཆེན་མོའི་རྨོས་མཛད་པས་སྔར་ལས་འབྲུ་བོངས་ཆེ་ཞིང་དངོས་གཙང་བ་བྱུང་བ་སོགས་འཕྲལ་གྱི་འཕྲིན་ལས་ངོ་མཚར་རྨད་དུ་བྱུང་བ་མཐའ་དག་འབད་མེད་ལྷུན་གྲུབ་ཏུ་བསྒྲུབ། བདག་ཆེན་དམ་པ་དེ་ཉིད་ཀྱི་སྐུ་ཐོག་གམ། ཡང་ན་དེའི་རྗེས་ཙམ་ལ་ཡེ་ཤེས་པ་གཤེགས། དམ་ཚིག་པ་གདོས་བཅས་ཀྱི་རྣམ་པ་ཅན་ལ་རྩེ་གདོང་གོང་མ་རྣམས་ཀྱི་སྐུ་གསུང་ཐུགས་རྟེན་མང་པོའི་གཟུངས་བཞུགས་དང་བཅས་སླར་ཡང་དམ་ཡེ་དབྱེར་མེད་དུ་བྱིན་གྱིས་བརླབས་པ་བར་སྐབས་སུ་ཕྱོགས་གཞན་དུ་འཁྱར་བ་ལའང་དྲག་པོའི་རྟགས་མཚན་མྱུར་དུ་བསྟན་པས་ཆོས་གྲྭ་ཆེན་པོ་འདི་ཉིད་དུ་འགྱངས་པར་ཕེབས་ལ་ལུག་ལོ་ཕུར་སྒྲུབ་ཆེན་མོ་དབུ་འཛུགས་པ་དང་། ཆབས་ཅིག་མགོན་ཁང་ཁྱད་པར་ཅན་བསིལ་བའི་ཚལ་འདི་ཉིད་དུ་དྲུག་ལྡན་རྟེན་ཚོགས་དང་བཅས་ཇི་སྲིད་འཁོར་བ་གནས་ཀྱི་བར་བཞུགས་སུ་གསོལ་བ་འདི་ལ་གསོལ་བ་བཏབ་ན་གནས་སྐབས་དང་མཐར་ཐུག་གི་ཕན་བདེ་མ་ལུས་པ་སྩོལ་ངེས་པས་མཆོད་མངའ་དབུལ་གྱི་གནས་སུ་བཞུགས་པ་འདི་བཞིན་ལགས།།
།།རེ་ཞིག་རྩེ་གདོང་པ་རྣམས་ཀྱི་ངག་རྒྱུན་རྙིང་པ་འདི་བཞིན་བྱས་ན་འཐུས་འདྲ་ཞིང་སླར་གོང་མ་ཚོའི་རྣམ་ཐར་ཞིབ་གསལ་འདྲ་ཡོད་ན་རིམ་པས་བསྲིངས་རྒྱུ་ཡིན་པས་ངེས་འཚལ།། །།

ཀུན་དགའ་བློ་གྲོས།
རྩེ་གདོང་གི་གཡག་རྭ་ལྔའི་རྟེན་བཤད་དགེ།

:tradition textsRare Texts of the S
sonam